Leeus in Vaalwater gestroopArgieffoto: popista.com Die Vaalwater-polisie in Limpopo het ŉ soektog van stapel gestuur na verdagtes wat leeus vir hul liggaamsdele gestroop het. “ŉ Onbekende aantal verdagtes het Donderdagaand die heining van ŉ leeukamp in die omgewing stukkend gesny om toegang te verkry. Hulle het twee leeus vergiftig en doodgemaak,” het lt.kol. Moatshe Ngoepe, polisiewoordvoerder, Vrydag gesê. Die verdagtes het die leeus se bekke en pote gestroop. Een leeu se maag was ook oopgesny. Niemand is nog in verband met die voorval in hegtenis geneem nie. Die polisie doen ŉ beroep op die gemeenskap om met inligting na vore te kom wat hulle in hul ondersoek kan bystaan. Bel kol. Alpheus Mokale by 082 565 6524 of 0860 010 111.